paragraph_text: Egipatska Helena (Die ägyptische Helena), op. 75, opera je u dva čina skladatelja Richarda Straussa na libreto Huga von Hofmannstahla. Praizvela se u Dresdenskoj operi 6. lipnja 1928. Strauss je za glavnu ulogu na umu imao Mariju Jeritzu, no zbog ograničenih financijskih sredstava dresdenske opere uzeta je Elisabeth Reinberg. Jeritza je odigrala ulogu u Beču i New Yorku. Kao predložak za priču Hofmannstahl je uzeo Euripidovu "Helenu". Strauss je pet godina nakon premijere opere, 1933. godine, promijenio operi neke dijelove radeći s redateljem Lotharom Wallensteinom i dirigentom Clemensom Kraussom.